Съюз на комунистите на Македония
Съюзът на комунистите на Македония (, съкратено СКМ), до 1952 г. Комунистическа партия на Македония (, съкр. КПМ), е македонската секция на Съюза на комунистите на Югославия, управляващата партия в Социалистическа федеративна република Югославия.

История 
През 1939 г. е сформиран Покрайненски комитет на Македония, който е областната комунистическа организация във Вардарска Македония. Комитетът води непостоянна политика и често влиза в противоречие със собствените си принципи. При създаването си през 1939 г. Комитетът е част от Югославската комунистическа партия. През 1941 година той преминава към Българска работническа партия под името Покрайненски комитет на работническата партия в Македония. По-късно същата година организацията повторно се връща към ЮКП.

През 1943 г. действащият дотогава предимно пробългарски Покрайненски комитет на Македония, активен основно в анексираната от България зона, бива разпуснат. Така на 19 март 1943 година в Тетово, което тогава попада в албанска територия, е основана Македонската комунистическа партия. Първият Централен комитет на партията е в следния състав: Лазар Колишевски (политически секретар), Мара Нацева (организационен секретар), Цветко Узуновски, Кузман Йосифовски - Питу, Страхил Гигов и Бане Андреев. Първият партиен конгрес се провежда през 1948 г. През април 1952 г. КПМ е преименувана на Съюз на комунистите на Македония (СКМ).

С промените в началото на 1990-те години в бивша Югославия и въвеждането на партийния плурализъм СКМ променя името си на СКМ – Партия за демократични промени (СКМ-ПДП) и под това наименование участва в първите многопартийни избори в Република Македония през 1990 г. Същевременно сменя своята комунистическа идеология със социалдемократическа. На конгреса през април 1991 г. СКМ-ПДП отново се преименува – този път на Социалдемократически съюз на Македония (СДСМ). Малка част от членовете на партията се отцепват, запазвайки комунистическите си идеология и име в СКМ-Партия за демократични промени.

Секретари

Конгреси

Галерия 

 
Комунистическа съпротива във Вардарска Македония